Diari Oficial de la Generalitat Valenciana


Sumari del DOGV 7680, del 17-12-2015 (2015/10769)

RESOLUCIÓ de 14 de desembre de 2015, del Consell de Direcció de CulturArts Generalitat, per la qual es dóna publicitat a les bases de la convocatòria del concurs per a la proposta de nomenament del director o directora general de CulturArts.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7680

Data del DOGV
:   17-12-2015

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2015/10463


Data del document
:   14-12-2015

Organisme emissor
:   Culturarts Generalitat

Tipus de document
:   Resolució

Anàlisi jurídica

 Descriptors 

:   * Culturarts Generalitat
    * concurs administratiu

RESOLUCIÓ de 14 de desembre de 2015, del Consell de Direcció de CulturArts Generalitat, per la qual es dóna publicitat a les bases de la convocatòria del concurs per a la proposta de nomenament del director o directora general de CulturArts. [2015/10581]  
CulturArts es configura com una entitat de dret públic dependent de la Conselleria d'Educació, Investigació, Cultura i Esport, que té com a finalitat el desenvolupament i l'execució de la política cultural de la Generalitat Valenciana pel que fa al coneixement, la tutela, el foment, la conservació, la restauració, l'estudi, la investigació i la difusió de les arts escèniques, musicals i plàstiques en totes les seues varietats i els museus en particular, del patrimoni audiovisual i de la cinematografia i, en general, de tots els béns culturals integrants del patrimoni cultural valencià. Té personalitat jurídica pròpia i plena capacitat d'obrar per a complir els seus fins.  
CultuArts es planteja com a línies prioritàries de treball per als pròxims anys:  
- Desenvolupar les accions, propostes i estratègies culturals de curt, mitjà i llarg termini que s'incloguen en l'Acord per la Cultura Valenciana 2016-2020.  
- Democratitzar l'accés a la cultura per a totes i tots els valencians i valencianes, captar i crear nous públics, potenciar la innovació i els nous formats en arts escèniques, audiovisual, música i conservació.  
  
- Fomentar la creació, consolidació i creixement d'una indústria cultural valenciana arrelada en el territori, descentralitzada, amb vocació internacional i generadora de treballs de qualitat i sostenibles.  
  
- Promoure la col·laboració i difusió de la cultura amb els sectors educatius, econòmic i social, potenciant el reconeixement de la cultura com a eix vertebrador de la societat i del territori valencià.  
- Garantir la diversitat cultural, la igualtat lingüística i de genere tant pel que fa a la producció com la programació cultural, establint les polítiques necessàries per a posar especialment en valor els creadors i creadores valencians i aquelles manifestacions culturals fetes en la nostra llengua i/o en el nostre territori.  
- Establir sinergies i projectes multiformat entre les diferents subdireccions i espais de CulturArts així com amb altres administracions, institucions i organismes tant públics com privats.  
La Conselleria d'Educació, Investigació, Cultura i Esport, en la seua aposta decidida per una gestió cultural transparent i participativa, ha elaborat el Codi de Bones Pràctiques en Cultura a la Comunitat Valenciana, fent seua aquesta iniciativa, el Consell de Direcció de CulturArts, a proposta del seu president en sessió celebrada el 14 de desembre de 2015, aprova la convocatòria d'un concurs públic per a la selecció de la persona encarregada d'exercir la direcció general de CulturArts. La selecció del candidat o candidata per a ocupar el dit lloc atendrà a principis de mèrit i capacitat i a criteris d'idoneïtat mitjançant un procediment que garantirà la publicitat i la concurrència.  
  
  
1. Objecte de la convocatòria  
L'objecte de la convocatòria és el procés de selecció per a la proposta de nomenament del director o directora general de CulturArts.  
  
2. Funcions del director general de CulturArts  
A la Direcció General li correspon l'exercici de les atribucions següents:  
a) La direcció i gestió ordinàries de les activitats de l'entitat.  
b) L'execució dels acords del Consell de Direcció.  
c) L'elaboració de la proposta del pla anual d'activitats de l'entitat, de l'avantprojecte de pressupost per a cada exercici i les modificacions d'aquest, així com dels estats d'execució del pressupost, memòria i comptes anuals, a fi d'elevar-los al Consell de Direcció per a la seua aprovació.  
d) Proposar al Consell de Direcció els criteris que han de regir el desenvolupament dels processos selectius derivats de l'oferta d'ocupació pública de personal laboral propi de l'ens, de conformitat amb la Llei 10/2010, de 9 de juliol, de la Generalitat, d'ordenació i gestió de la funció pública valenciana.  
e) L'execució dels processos selectius derivats de l'oferta d'ocupació pública, així com la contractació i l'acomiadament del personal laboral propi de l'entitat.  
f) La direcció del personal de l'entitat, així com l'elaboració de la relació de llocs de treball del personal, per a la seua aprovació pel Consell de Direcció.  
g) La gestió econòmica i financera i el control tècnic i administratiu dels serveis, així com l'administració dels eventuals cobraments que tinga pendent l'entitat.  
h) Exercir les facultats com a òrgan de contractació de l'entitat en els contractes laborals i dels que es regisquen pel Text Refós de la Llei de Contractes del Sector Públic, sense perjuí de les preceptives autoritzacions i el deure de subministrament d'informació, previstos en la normativa vigent.  
i) Qualssevol altres atribucions que li siguen conferides o delegades per la Presidència o el Consell de Direcció.  
La persona contractada per a l'exercici del lloc de director general de CulturArts haurà de fer les seues tasques d'acord amb els continguts del Codi de Bones Pràctiques de la Cultura Valenciana.  
  
3. Règim de contractació i d'incompatibilitats  
El candidat designat per a ocupar la plaça que es convoca, subscriurà un contracte d'alta direcció, regulat pel Reial Decret 1382/1995 d'1 d'agost o la normativa que el substituïsca. Tindrà una durada de 5 anys, amb la possibilitat de la seua renovació com a màxim per un altre període de la mateixa durada, excepte denúncia expressa per qualsevol de les dues parts, amb quinze dies d'antelació a la data del venciment.  
  
La seua relació laboral quedarà regulada pel que establix el contracte i la resta de normativa que siga aplicable.  
La retribució a percebre serà la corresponent a l'establida anualment en les respectives lleis de pressupostos de la Generalitat per als directors generals.  
Li serà aplicable de forma directa la regulació que, en matèria de personal que ocupe llocs de caràcter directiu, realitza l'article 19 de la Llei 1/2011, de 30 de setembre, del Consell, de mesures urgents de règim economicofinancer del sector públic empresarial i fundacional.  
Així mateix, li serà aplicable el règim establit en la normativa autonòmica sobre declaració de béns, drets patrimonials i activitats d'alts càrrecs, així com l'article 19.6 de l'esmentada llei, quant a indemnització en cas de cessament  
  
4. Requisits i mèrits dels candidats  
a) Requisits  
Els candidats hauran de reunir els requisits següents:  
1. Estar en possessió, almenys, d'una titulació universitària amb el nivell de grau o equivalent.  
2. Ser nacional d'un país membre de la Unió Europea. En cas de nacionals de països no membres de la Unió Europea, el nomenament quedarà condicionat a l'obtenció de la residència legal a Espanya.  
3. No haver sigut separat, mitjançant expedient disciplinari, del servei de qualsevol de les administracions públiques, ni trobar-se inhabilitat per a l'exercici de funcions públiques.  
4. És requisit essencial per a exercir la direcció l'acreditació d'experiència en nivells de responsabilitat en l'àmbit cultural o semblant.  
5. El candidat ha d'acreditar el coneixement, oral i escrit, de les dues llengües oficials de la Comunitat Valenciana.  
b) Mèrits  
Es valoraran els mèrits següents:  
1. Estar en possessió de coneixements d'altres idiomes oficials de la Unió Europea.  
2. Acreditació de la seua capacitat de lideratge per a desenvolupar la implementació i revisió d'estratègies, polítiques i programes que facen possible aconseguir per part de l'organització les missions i els objectius encomanats. Aquesta posició ha de garantir que la gestió dels diversos programes (exposicions, educació, publicacions, comunicació, patrocini, etc.), l'activitat científica, i la gestió que porta avant es corresponga amb els objectius de l'organització, així com que els recursos de què disposa siguen gestionats de forma eficient i amb total transparència.  
3. Habilitats de lideratge rellevants, una elevada capacitat de comunicació i negociació, així com de planificació, determinació de prioritats, presa de decisions i solució de conflictes. També són habilitats imprescindibles la capacitat de representar CulturArts en el més ampli ventall d'àmbits i de construir i desenvolupar xarxes de relacions tant internes com externes, així com la capacitat de liderar i motivar el col·lectiu humà que treballa en CulturArts.  
4. La formació en igualtat de gènere. Haver participat en estudis o investigacions de gènere, haver impartit cursos, tallers, jornades i seminaris relacionats amb gènere i cultura, haver creat o participat en iniciatives encaminades a afavorir la igualtat d'oportunitats, així com qualsevol experiència professional o projecte que acredite una activitat encaminada a fer complir l'article 26 de la llei orgànica per a la igualtat efectiva de dones i hòmens.  
5. Acreditar el coneixement i la implicació en el món cultural valencià, així com ser capaç d'aglutinar adhesions al projecte a què es presente el candidat o candidata des de diferents sectors i agents del món de la cultura valenciana. Tindrà especial rellevància acreditar contactes, bones referències i coneixements de projectes o persones d'àmbit estatal i internacional.  
  
5. Contingut dels sobres i presentació de candidatures  
Els candidats que concórreguen al procés hauran de presentar en el Registre General de la Conselleria d'Educació, Investigació, Cultura i Esport (av. Campanar, 32, 46523 València) o en la resta de formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tota la documentació requerida en la convocatòria es dirigirà al president o presidenta de la Comissió de Valoració, en tres sobres tancats en els quals s'indicarà:  
Sobre número 1. Requisits per a la participació en el procés de selecció del director o directora general de CultuArts.  
En aquest sobre s'inclouran de forma fefaent els requisits exigits en l'apartat 4.a d'aquesta convocatòria.  
Sobre número 2. Projecte de direcció per a la participació en el procés de selecció del director o directora general de CultuArts.  
En aquest sobre s'inclourà la documentació relativa al projecte que la persona sol·licitant duria a terme en CultuArts per als pròxims 5 anys, definint clarament les línies d'actuació, objectius, possible programació, etc. El projecte elaborat pels candidats o candidates tindrà en compte els següents objectius:  
- Aplicació de l'Agenda 21 Cultural  
- Augment de la producció pública en valencià  
- Projectes de clusterització i d'internacionalització  
- Creació d'una xarxa de festivals, mostres i cicles amb presència a totes les comarques  
- Igualtat: democratització, accés, igualtat lingüística, de gènere i LGTB  
- Incorporació d'unitats de música tradicional valenciana i música urbana  
- Nou Circuit Cultural Valencià  
- Nova Gala de la Cultura  
- Pla de fidelització de nous públics  
- Presència i col·laboració amb associacions d'espectadors/ciutadans  
- Promoció d'espais de creació d'art de carrer  
- Promoció de la xarxa municipal d'escoles de teatre, dansa, arts de carrer, música, audiovisual, fotografia i artesania  
- Foment de la investigació, la creació i la formació artístiques  
En tot cas, el projecte haurà d'adequar-se a la realitat pressupostària de la Generalitat Valenciana, i es valorarà molt positivament l'existència d'una memòria econòmica del projecte de direcció.  
Aquest document es presentarà en alguna de les dues llengües oficials de la Comunitat Valenciana. El document tindrà una extensió màxima de 30 folis (interlineat senzill, lletra arial 12).  
Sobre número 3. Mèrits per a la participació en el procés de selecció del director o directora general de CultuArts.  
En aquest sobre s'inclourà un curriculum vitae, així com aquells documents acreditatius dels mèrits establits en l'apartat 4b de la present convocatòria. En el currículum es podran incorporar cartes de recomanació o avals de tercers, persones que siguen referents internacionals en el seu camp.  
  
6. Termini de presentació  
El termini per a la presentació de les propostes serà de 30 dies naturals, a comptar de l'endemà de publicar-se aquesta convocatòria en el Diari Oficial de la Comunitat Valenciana.  
  
7. Procediment de selecció  
Les sol·licituds presentades seran analitzades en una primera fase d'avaluació de mèrits per la Comissió de Valoració, que seleccionarà les propostes que passaran a una segona fase en què es realitzaran entrevistes als candidats preseleccionats sobre la base dels projectes de direcció presentats. En la valoració final, el projecte suposarà un 60 % i el currículum i entrevista un 40 %.  
La presentació de la candidatura implica l'acceptació de les presents bases. Una vegada finalitzat el procés, i a petició de l'interessat, es tornarà la documentació presentada.  
La convocatòria podrà declarar-se deserta si la comissió de valoració considera que cap dels candidats s'adequa als requisits del lloc.  
  
  
8. Comissió de valoració  
La selecció del candidat es realitzarà a través d'una comissió de valoració que, d'acord amb els criteris del Codi de Bones Pràctiques, estarà integrada per:  
4 membres de l'administració titular  
4 representants de la societat civil  
4 experts i/o científics  
Les funcions de secretari o secretària les realitzarà un funcionari o funcionària de la Conselleria d'Educació, Investigació, Cultura i Esport, amb veu però sense vot.  
La comissió de valoració elevarà la seua proposta al president de CulturArts, que al seu torn la proposarà al Consell de Direcció per al seu nomenament.  
  
9. Confidencialitat  
Totes les persones i institucions públiques implicades en el procés de selecció de candidats es comprometen a garantir l'absoluta confidencialitat de totes les dades personals i professionals d'aquests, assegurant que la participació dels no seleccionats es mantindrà en l'estricte àmbit del coneixement i la valoració de la comissió de valoració, fent-se públic exclusivament el nom del candidat que resulte seleccionat.  
  
  
València, 14 de desembre de 2015.- El president de CulturArts: Vicent Marzà Ibáñez.